"I have no gift to bring." Ma kont ħa nikteb xejn dwar il-Milied. Għedt issa jgħaddi bħall-oħrajn u mal-oħrajn. Ġimagħtejn dagħa u buri mal-ħamsin l-oħra x'inhuma? Imma malli l-Maġġur Ganado ġej jgħidli "il-festi t-tajba", jien u ħiereġ sparat mill-blokka, l-għada li tgħidx kemm smajtu jgerger kontrija (mingħalih ma smajtux, x'nagħmel?) għax allega li lqattlu l-bieba tal-Mercedes bil-bagalja, ma flaħtx iżjed. X'Milied Milied il-Madonna! X'ma niktibx, il-beati pawli. U f'dawn iż-żminijiet – kif Tas-Sliema issir il-Mekka tax- shopping – nikkonferma żewġ fatti: 1) kemm ma naħmlux il-Milied; 2) u kemm miniex waħdi f'din l-għaqda partikolari. Il-fatturi li wassluni niġi mlaqqam il- Grinch ta' Windsor Terrace, skoprejt ftit ilu minn sticky note li ħallieli xi ħadd mal-windscreen tal-Consul, huma diversi. U ma faqqsux f'daqqa imma tagħġnu maż-żmien. Issa min jaqbel ma' xi wħud minnhom kemm jgħolli jdejh inkella jħalli kumment taħt il-bloggata. Id-diski tal-Milied idoqqu ad nauseam. Saħħa fuq kull fucking stazzjon tar-radju, f'kull fucking ħanut li tidħol imqar biex tixtri żigg ta' kartuna ħalib. Imma fit-toroq ukoll? Hekk le xbin. "Last Christmas I gave you my heart ..." blah, blah, blah. Għexxkemmgħandek George Michael, l-agunija tiegħek saret tiegħi wkoll. John Lennon mhux ieħor? Il-gwerra għaddiet u ħa jibqa' sejjer bil-War is Over. Titbiegħed kemm titbiegħed mit-toroq tar-raħal tibqa' tisma' dawn il-misħutin kanzunetti. Imbagħad hemm l-awguri foloz. Dawk li fi 364 jum jgħidu kontrik, jiġġakbinawk, jġagħluk tidgħi jew jilagħquk għall-finijiet ta' moħħhom imbagħad dakinhar tarahom ġejjin b'xi tbissima ma tagħmilx għajb id-Daħla ta' Renzo Piano u jtuk l-awguri. Bħall-Maġġur Ganado per eżempju jew l-Assistent Kummissarju, perċimes ieħor dak. L-għada nerġgħu nibdew bl-istess kantiliena. U l-kartolini xi ngħidu? Għall-grazzja t'Alla fija ftit għadhom jiftakru, ħlief xi Ministru u xi żewġ deputati, agħar mill-qħab. Jew xi kuġin minsi minn Alla joqgħod l-Awstralja. Qas ħaqq jimlewli letter box. Saħħa jkolli nitqanna biż-żigg ta' junk mail ta' kuljum. Ara l-pustiera, iva lil dawk nitħassarhom għax nistħajjilhom jidgħu. F'dan iż-żminijiet jlħqu l-peak imbagħad. Hemm ir-rigali cheap , dawk li jiġu mogħtija b'pompa kbira imma bla qalb u bla ħeġġa. Xi fwieħa minsija minn Alla, xi kaxxa ċikkulatini taż-żewġ ewro, xi ingravata li qas għal qalb dinner dance tal-veterani 80+ mhi f'postha, xi xalla li ma tilbes qatt imma tkun tixtieq tlibbisha madwar għonq xi ħadd, xi voucher għand xi ħanut a la Morales, dak in-nanu jbigħ il- Christmas trees is-sena kollha. Dis-sena almenu lilna l-Ispetturi għamlulna ġabra cash . Issa bihom nistokkja l-alkoħol għas-sena li jmiss. Grazzi minn qalbi, kollegi. Ma nistax ma nsemmix kemm ma niflaħx dawk il-koppji taparsi għaddejjin lambranzetta, taparsi jidħqu u jiċċaċraw fit-toroq u fil-barijiet u restoranti. U fil-bqija tas-sena? Kurnuti kuntenti. Kontra l- istaff parties ma nistax ingerger għax hemm dejjem insib l-aqwa ħabib li għandi: il-flixkun tal-alkoħol, hi x'inhi l-forma u l-kontenut tiegħu. U anke għaliex għal darba kulħadd jagħlaq għajnejh għat-tipjip fuq ġewwa u l- flirting sfaċċat li tara għaddej bejn kollegi. Inkella xi ngħidu għall-ikla dundjan ma' tal-familja? Meta niltaqgħu aħna l-Gallos nkunu qisna l-Aħħar Ċena mmultiplikata għal tliet darbiet. Storbju sħiħ, ħadd ma jħalli lil ħadd ifendi kelma, ommi miskina qisha l-kurnuta ta' kulħadd, neputijiet jitfanfru bl-akkwisti tal-ħajja, ħuti (and spouses) li ma jifqux itaqtqu bis-suċċessi tal-karriera. Marijamadonna l-ikel jispiċċa jinżel velenu u jien nispiċċa nisħet is-siegħa u l-mument li għal darba oħra ma kontx kapaċi ngħidilha le lil ommi. U biex żgur inżomm mat-tradizzjoni tal- Grinch , għall-Milied u l-Boxing Day imissni duty .
Little Drummer Boy